Document ID: 31997L0019

Id-Direttiva tal-Kummissjoni 97/19/KE
tat-18 ta’ April 1997
li taddatta għall-progress tekniku d-Direttiva tal-Kunsill 70/221/KEE dwar l-approssimazzjoni tal-liġijiet ta’ l-Istati Membri li għandhom x’ jaqsmu mat-tankijiet ta’ karburant likwidu u l-protezzjoni tal-qiegħ fuq wara għal vetturi bil-mutur u l-karrijiet tagħhom
(Test b’relevanza għaż-ŻEE)
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 70/221/KEE tal-20 ta’ Marzu 1970 dwar l-approssimazzjoni tal-liġijiet ta’ l-Istati Membri li għandhom x’ jaqsmu mat-tankijiet ta’ karburant likwidu u l-protezzjoni tal-qiegħ fuq wara għal vetturi bil-mutur u l-karrijiet tagħhom [1], kif l-aħħar emendata bid-Direttiva tal-Kummissjoni 81/333/KEE [2], u b’mod partikolari l-Artikolu 3 tagħha,
Billi d-Direttiva 70/221/KEE hija waħda mid-direttivi separati fil-proċedura ta’ l-approvazzjoni tat-tip tal-KE stabbilita mid-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [3], kif l-aħħar emendata bid-Direttiva 96/79/KE tal-Parlament Ewropew u tal-Kunsill [4]; billi, konsegwentement, id-disposizzjonijiet stabbiliti fid-Direttiva 70/156/KEE li għandhom x’jaqsmu mas-sistemi, komponenti u unitajiet tekniċi separati ta’ vetturi japplikaw għad-Direttiva 70/221/KEE;
Billi, b’mod partikolari, skond l-Artikoli 3(4) u 4(3) tad-Direttiva 70/156/KEE huwa neċessarju li kull direttiva separata jkollha anness magħha dokument ta’ informazzjoni li jinkorpora l-punti rilevanti ta’ l-Anness I għad-Direttiva 70/156/KEE u wkoll ċertifikat ta’ approvazzjoni tat-tip ibbażat fuq l-Anness VI għad-Direttiva 70/156/KEE sabiex l-approvazzjoni tat-tip tkun tista’ tiġi kompjuterizzata;
Billi dawn l-emendi jirrelataw biss għad-dispozizzjonijiet amministrattivi kontenuti fid-Direttiva 70/221/KEE; billi mhuwiex neċessarju għalhekk li jiġu invalidati approvazzjonijiet eżistenti skond id-Direttiva 70/221/KEE u lanqas li jiġu pprevenuti r-reġistrazzjoni, il-bejgħ u d-dħul fis-servizz ta’ vetturi ġodda koperti b’dawn l-approvazzjonijiet;
Billi l-miżuri previsti f’din id-Direttiva huma skond l-opinjoni tal-Kumitat għall-Adattament għall-Progress Tekniku stabbilit bid-Direttiva 70/156/KEE,
ADOTTAT DIN ID-DIRETTIVA:
Artikolu 1
Id-Direttiva 70/221/KEE hija hawnhekk emendata kif ġej:
1. L-Artikolu 1 huwa sostitwit b’dan li ġej:
"Artikolu 1
Għall-iskopijiet ta’ din id-Direttiva, "vettura"; tfisser kwalunkwe vettura bil-mutur maħsuba għal użu fit-triq, bil-karrozzerija jew mingħajrha, li jkollha mill-inqas erba’ roti u veloċità massima ddisinjata li teċċedi 25 kilometru fis-siegħa, u l-karrijiet tagħha, bl-eċċezzjoni ta’ vetturi li jimxu fuq il-linji u ta’ tratturi għall-agrikoltura u għall-foresterija u l-makkinarju mobbli kollu.";
2. L-Artikolu 2 huwa emendat kif ġej:
(a) fil-paragrafu 2:
"fit-tifsira ta’ l-Artikolu 9a tad-Direttiva 70/156/KEE u installat skond il-ħtiġiet tal-punt II.5 ta’ l-Anness."
huwa sostitwit b’:
"fit-tifsira ta’ l-Artikolu 2a tad-Direttiva 70/156/KEE u installat skond il-ħtiġiet stabbiliti fil-punt 5 ta’l-Anness II."
(b) fil-paragrafu 3:
"fit-tifsira ta’ l-Artikolu 9a tad-Direttiva 70/156/KEE, jissodisfa l-ħtiġiet rilevanti stabbiliti fl-Anness."
huwa sostitwit b’:
"fit-tifsira ta’ l-Artikolu 2a tad-Direttiva 70/156/KEE, jissodisfa l-ħtiġiet rilevanti stabbiliti fl-Anness II."
3. L-Artikolu 2a huwa emendat kif ġej:
(a) fil-paragrafu 2:
"fit-tifsira ta’ l-Artikolu 9a tad-Direttiva 70/156/KEE, u installat skond il-ħtiġiet stabbiliti fil-punt II.5 ta’ l-Anness."
huwa sostitwit b’:
"fit-tifsira ta’ l-Artikolu 2 tad-Direttiva 70/156/KEE u installat skond il-ħtiġiet stabbiliti fil-punt 5 ta’l-Anness II."
(b) fil-paragrafu 3, ‘l-Artikolu 9a’ huwa sostitwit bl-‘L-Artikolu 2’;
4. fl-Artikolu 2b, ‘il-punti II.2.1 u II.2.2 ta’ l-Anness’ huwa sostitwit bil-‘punti 2.1 u 2.2 ta’ l-Anness II’;
5. fl-Artikolu 3, ‘il-punt I’ huwa sostitwit bl-’L-Anness I’;
6. l-Anness huwa sostitwit bl-Anness ma’ din id-Direttiva.
Artikolu 2
B’effett mill-1 ta’ Ottubru 1997, Stati Membri
- m’għandhomx iktar jagħtu approvazzjoni tat-tip tal-KE skond l-Artikolu 4(1) u, jekk applikabbli, l-Artikolu 4(4) tad-Direttiva 70/156/KEE, u
- jistgħu jirrifjutaw l-approvazzjoni tat-tip nazzjonali,
għall tip ta’ vettura ġdida għal raġunijiet li għandhom x’jaqsmu ma’ tankijiet tal-karburant likwidu u protezzjoni tal-qiegħ fuq wara, jew għal tip ġdid ta’ mezz ta’ protezzjoni tal-qiegħ fuq wara ta’ vetturi mezz bħala unità teknika separata, jekk jonqos li jikkonofrma mad-disposizzjonijiet tad-Direttiva 70/221/KEE, kif emendata b’din id-Direttiva.
Din id-Direttiva m’ għandhiex tinvalida kwalunkwe approvazzjoni mogħtija qabel skond id-Direttiva 70/221/KEE u lanqas tipprevjeni estensjonijiet ta’ dawn l-approvazzjonijiet skond il-kondizzjonijiet tad-Direttiva li taħthom kienu oriġinarjament mogħtija.
Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji sabiex jikkonformaw ma’ din id-Direttiva sat-30 ta’ Settembru 1997. Għandhom minnufih jinfurmaw lill-Kummissjoni b’dan.
Meta l-Istati Membri jadottaw dawn id-disposizzjonijiet, dawn għandu jkollhom referenza għal din id-Direttiva jew għandhom ikollhom magħhom din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi addottata mill- Istati Membri.
2. L-Istati Membri għandhom jikkomunikaw lill-Kummissjoni t-test tad-disposizzjonijiet ewlenija tal-liġi nazzjonali li huma jaddottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-18 ta’ April 1997.

Labels: 7
8
15